hotchpotch/miracl-hf-unified huggingface dataset:
Mustahuppurastas
Mustahuppurastas ("Turdus olivater") on rastaiden heimoon kuuluva eteläamerikkalainen varpuslintu.
Mustahuppurastasta tavataan Kolumbiassa, Venezuelassa, Guyanassa, Surinamessa ja Brasiliassa. Lajin kannan kokoa ei tiedetä, mutta sitä on kuvattu yleiseksi ja se on luokiteltu elinvoimaiseksi.
Trayon Bobb
Trayon Bobb (s. 5. marraskuuta 1993) on jalkapalloilija entisestä Ranskan Guyanasta. Suomessa hänen seuransa on kauden 2013 alusta Tornion Pallo-47.
Ennen Suomeen tuloaan helmikuussa 2013 Bobb on pelannut Karibian alueen Trinidad & Tobagossa Caledonia AIA:n joukkueessa, jonne hän siirtyi jo 16-vuotiaana. Hän osallistui maansa Guyanan maajoukkueeseen pelaten ensimmäisen maaottelunsa 24. marraskuuta 2011. Sen jälkeen hän on pelannut lukuisia maaotteluita mukaan lukien MM-karsintaotteluita. 
Huhtikuussa 2013 Bobb aloitti Kakkosen TP-47:ssä. Bobb pelasi menestyksekkäästi TP-47:ssä - ensin Suomen cupin peleissä kolme malaia ja heinäkuun loppuun mennessä Kakkosessa 12 pelissä kuusi maalia. Lisäksi hän kävi lainasopimuksella Rovaniemellä RoPS:ssa kolmessa pelissä. Heinäkuun lopulla TP-47 vuokrasi Bobbin Liettuaan FK Kruojan riveihin.
Suoja-säätiö
Suoja-säätiö on Lahdessa vuonna 1961 perustettu säätiö. Säätiön taustalla on alun perin Viipurissa vuonna 1908 perustettu Viipurin Esikaupunkien Keskinäinen Paloapurengas, josta myöhemmin tuli Vakuutusyhtiö Suoja. Se siirtyi pois Viipurista ja myöhemmin monien vaiheiden kautta asettui Lahteen vuonna 1945. Vakuutusyhtiö Suojan vakuutuskanta yhdistettiin Keskinäinen Vakuutusyhtiö Kansaan, jonka jälkeen Suoja vakuutusyhtiönä lopetti toimintansa. Suoja-säätiön saamilla varoilla avustettiin alkuun vähävaraisia ja puutteessa eläviä henkilöitä. Myöhemmin sen tarkoitukseksi on tullut edistää "tieteellisiä, taiteellisia, sivistyksellisiä, kasvatuksellisia, sosiaalisia ja taloudellisia pyrintöjä sekä historiallisen perinteen tutkimista".
Katajarastas
Katajarastas ("Turdus kessleri") on rastaiden heimoon kuuluva varpuslintu.
Katajarastasta esiintyy Kiinassa. Sen populaatiota ei ole arvioitu, mutta sitä pidetään yleisesti ottaen melko harvinaisena. Levinneisyysalueensa länsiosissa sitä on kuitenkin kuvattu paikoin paikallisesti yleiseksi. Laji on luokiteltu elinvoimaiseksi.
Diatsoniumsuolat
Diatsoniumsuolat ovat orgaanisia yhdisteitä, jotka koostuvat diatsoniumionista RN+ ja anionista X, missä R on usein aromaattinen ryhmä. Diatsoniumsuolat ovat suhteellisesta epävakaudestaan huolimatta tärkeitä orgaanisen kemian lähtöaineita.
Alkyylidiatsoniumsuolat ovat erittäin epävakaita ja räjähtävät helposti eikä niitä voida eristää. Ne reagoivat nopeasti vapauttaen typpikaasua ja muodostaen planaarisen karbokationin. Syklopropeniumyylidiatsoniumsuolat ja aromaattiset diatsoniumsuolat ovat pysyvämpiä ja eristettävissä, mutta kuivina silti erittäin helposti reagoivia. Pysyvyys riippuu myös suolan anioniosasta. Stabiileimpia ovat kloridit, tetraklorosinkaatit, vetysulfaatit ja tetrafluoroboraatit. Epävakaimpia ovat diatsoniumnitraatit, -perkloraatit ja -jodidit. Diatsoniumsuolojen liuokset ovat hieman kiinteitä yhdisteitä pyvyvämpiä. Monet diatsoniumsuolat liukenevat veteen, mutta eräät kahtaisionina esiintyvät diatsoniumsuolat, kuten sulfaniilihaposta tai metaniilihaposta johdetut diatsoniumsuolat ovat heikosti veteen liukenevia.
Diatsoniumsuolat vapauttavat hyvin herkästi typpikaasua, joka on yksi parhaimmista lähtevistä ryhmistä nukleofiilisissä substituutioissa ja aromaattisissa nukleofiilisissä substituutioissa ja voidaan korvata lähes millä tahansa muulla nukleofiilillä. Tyypillisiä korvaavia ryhmiä ovat kloridi-, bromidi-, jodidi- ja syanidi-ionit, jolloin ionin lähteenä käytetään kupari(I)suolaa, ja vetyä, jonka lähteenä käytetään tyypillisesti fosforihappoa.
Toinen tärkeä reaktio on niin kutsuttu diatsokytkentä. Siinä diatsoniumsuola reagoi aromaattisen orgaanisen yhdisteen kanssa elektrofiilisella aromaattisella substituutiolla muodostaen atsoyhdisteen, joita käytetään tyypillisesti väriaineina.
Diatsoniumsuoloja valmistetaan diatsotiointireaktiolla amiineista typpihapokkeen avulla käyttäen happona tyypillisesti suolahappoa. Reaktio suoritetaan matalassa, tyypillisesti noin 5 °C lämpötilassa. Näin saadaan diatsoniumklorideja, joista voidaan valmistaa muita diatsoniumsuoloja. Diatsoniumklorosinkaatteja saadaan diatsoniumkloridista lisäämällä vesiliuokseen sinkkikloridia ja natriumkloridia, jolloin tetraklorosinkaattisuola kiteytyy. Diatsoniumvetysulfaatteja valmistetaan lisäämällä diatsoniumkloridiliuokseen natriumvetysulfaattia ja diatsoniumtetrafluoroboraatteja lisäämällä liuokseen natriumtetrafluoroboraattia, jolloin ne kiteytyvät.
Nick Dempsey
Nick Dempsey (s. 13. elokuuta 1980 Norwich) on brittiläinen purjehtija. Hän sai purjelaudalla pronssia vuoden 2004 kesäolympialaisissa Ateenassa ja hopeaa kesäolympialaisissa 2012 Lontoossa. Lisäksi hän jäi siinä 16. sijalle kesäolympialaisissa 2000 Sydneyssä ja neljänneksi kesäolympialaisissa 2008 Pekingissä.
Dempseyn puoliso on purjehtija Sarah Ayton.
Suolahti (täsmennyssivu)
Suolahti tarkoittaa seuraavia:
Mossala (täsmennyssivu)
Mossala voi tarkoittaa seuraavia asioita:
Suunta
Suunta oli vuosina 1919–1925 ilmestynyt poliittinen viikkolehti, jonka taustalla vaikuttivat entiset itsenäisyysaktivistit. Lehden päätoimittajia olivat Yrjö Ruutu 1919, Kai Donner 1920–1922 ja Eino Tikkanen 1922–1925. Sen teema oli Suomen itsenäisyyden säilyttämisen edellytykset ja siinä keskeisenä luja puolustustahto.
Rust n’ Rage
Rust n’ Rage on vuonna 2009 perustettu suomalainen glam metal -yhtye.
Esikoisalbuminsa se julkaisi vuonna 2013. "Showdown" -niminen levy sai arvostelijoilta pääosin myönteisen vastaanoton. Yhtyeen musiikissa on glamin lisäksi kuultavissa vaikutteita muun muassa Judas Priestiltä sekä 1980-luvun vaihteen brittiläisiltä NWOBHM-yhtyeiltä.
Elsa Schiaparelli
Elsa Schiaparelli (1890 Rooma - 1973 Pariisi) oli italialainen muotisuunnittelija. Hänet tunnetaan erityisesti huimapäisten ja humorististen yksityiskohtien tuomisesta haute couture -muotiin sekä yhteistyöstään surrealistitaiteilijoiden kanssa. Yksi tunnetuimmista Schiaparellin luomuksista on hattu, joka näyttää korko ylöspäin päähän asetetulta naisten kengältä.
Schiaparellin muotihuone toimi Pariisissa vuosina 1929-1954. Yrityksen huippukautta oli 1930-luvun loppu, jolloin asujen valmistus, esittely ja myynti työllistivät noin 600 henkeä.
1930-40-luvuilla Schiaparelli teki yhteistyötä lukuisien taiteilijoiden, mm. Jean Cocteaun, Man Rayn, Salvador Dalín, Christian Berardin ja Leonor Finin kanssa. Toiset taiteilijoista osallistuivat vaatteiden ja asusteiden suunnitteluun (Cocteau, Dali, Berard, Fini), toiset taas tekivät Schiaparellille muotipiirroksia ja -kuvauksia (Cocteau, Ray, Berard, Fini).
Schiaparelli tutustui uuden taiteen vaikuttajiin jo asuessaan New Yorkissa vuosina 1919-1922. Siellä oli yhteydessä mm. Marcel Duchampiin, Alfred Stieglitziin ja Man Rayhin. Yhteydet taide- ja intellektuellipiireihin jatkuivat myöhemmin Pariisissa, missä Schiaparelli seurasi läheltä surrealistisen liikkeen syntyä.
Schiaparelli oli yläluokkaisen roomalaisperheen tytär, joka nuoruudessaan opiskeli filosofiaa ja julkaisi yhden runoteoksen. Vuonna 1914 hän avioitui Lontoossa ranskalais-sveitsiläisen kreivin William de Wendt de Kerlorin kanssa. Pari muutti New Yorkiin vuonna 1919. He saivat tyttären ja erosivat. Schiaparelli muutti Pariisiin vuonna 1922 ja päätyi suunnittelemaan vaatteita. Muotialan koulutusta tai kokemusta hänellä ei aloittaessaan ollut. Schiaparellin ensimmäiset tuotteet olivat neuleita ja urheiluasuja. Ajatuksena oli tarjota modernille naiselle mittatilauspukujen sijaan käyttökelpoisia erillisvaatteita, joita voisi yhdistellä eri tavoin. Tämä ajattelu ennakoi nykyistä ready-to-wear-muotia.
Karkia Mistika Records
Karkia Mistika Records on Porissa toimiva lähinnä uuteen jazziin ja underground-musiikkiin keskittynyt pienlevy-yhtiö, jonka on perustanut porilainen Jyrki Laiho vuonna 2002.
Se on julkaissut muun muassa Halme Prospektin, Jorma Tapion, Faarao Pirttikankaan, The Leo Bugarilovesin, Ville Leinosen sekä Mama Longhornin albumeja. Lisäksi Karkia Mistikalta on ilmestynyt Kansanturvamusiikkikomissio- ja Death Trip -yhtyeiden koko tuotanto uudelleenjulkaisuna.
Miss Liettua
Miss Liettua (liettuaksi "Mis Lietuva") on Liettuassa vuosittain järjestettävä kauneuskilpailu naimattomille naisille. Kilpailun voittaja edustaa Liettuaa Miss World -kilpailussa. Vuodesta 2012 Liettua on osallistunut myös Miss Universum -kisoihin.
Death Trip
Death Trip on vuosina 1988–1994 toiminut ja vuonna 2012 uudelleen aktivoinut suomalainen rock-yhtye.
Se on yksi Terveet Kädet -yhtyeestä tunnetun Läjä Äijälän lukuisista sivuprojekteista. Myös muut Death Tripin muusikot ovat soittaneet Terveissä Käsissä.
Suurta kulttimainetta nauttivalta yhtyeeltä ilmestyi alun perin vain kolme singleä, jotka julkaisi oululainen Bad Vugum. Vuonna 2011 porilainen Ektro Records julkaisi Death Tripin koko tuotannon cd:llä. Levy sisältää 1980- ja 1990-luvulla singleillä ilmestyneiden kuuden kappaleen lisäksi myös kuusi live-esitystä sekä kaksi demokappaletta.
Mahrez Mebarek
Mahrez Mebarek (; s. 11. helmikuuta 1985) on algerialainen uimari.
Vuoden 2004 kesäolympialaisissa Ateenassa Mebarek jäi miesten 200 metrin vapaauinnissa makedonialaisen Aleksandar Malenkon kanssa jakamalleen 35. sijalle. Hän osallistui samoissa kisoissa myös 400 metrin vapaauintikilpailuun ja jäi siinä 30. sijalle. Mebarek kilpaili 200 metrin vapaauinnissa uudelleen vuoden 2008 kesäolympialaisissa Pekingissä ja jäi 51. sijalle.
Paolo Pezzi
Paolo Pezzi FSCB (s. 8. elokuuta 1960 Russi, Italia) on italialainen, Venäjällä toimiva roomalaiskatolinen arkkipiispa. Hänet vihki papiksi Ugo Poletti 22. joulukuuta 1990. Hänet nimitettiin Moskovan (Jumalan Äidin) arkkihiippakunnan johtoon 21. syyskuuta 2007, ja piispaksi vihkiminen seurasi 27. lokakuuta. Pääkonsekraattorina toimi Tadeusz Kondrusiewicz, jota avustivat Joseph Werth ja Antonio Mennini.
Tadeusz Kondrusiewicz
Tadeusz Kondrusiewicz (s. 3. tammikuuta 1946 Odelsk) on valkovenäläinen roomalaiskatolinen arkkipiispa. Hänet vihki papiksi Liudas Povilonis 31. toukokuuta 1981. Hänet nimitettiin Minskin apostoliseksi hallitsijaksi ja Hippo Diarrhytuksen titulaaripiispaksi 10. toukokuuta 1989. Piispaksi konsekroinnin suoritti 20. lokakuuta paavi Johannes Paavali II, jota avustivat Edward Idris Cassidy ja Francesco Colasuonno.
13. huhtikuuta 1991 Kondrusiewicz sai nimityksen Euroopan Venäjän apostoliseksi hallitsijaksi. 11. helmikuuta 2002 muodostettiin Moskovan (Jumalan Äidin) arkkihiippakunta, jonka arkkipiispaksi Kondrusiewicz nimitettiin. 21. syyskuuta 2007 hän sai uuden nimityksen Minsk-Mahiljoun arkkipiispaksi, jonka virkaan hänet asetettiin 10. marraskuuta.
Lisäksi Kondrusiewicz toimi kesäkuusta 2011 kesäkuuhun 2012 Pinskin apostolisena hallitsijana.
Wiradech Kothny
Wiradech Kothny (; s. 10. toukokuuta 1979 Kanchanaburi) on thaimaalais-saksalainen miekkailija. Hän sai pronssia sekä säilän yksilö- että joukkuekilpailussa vuoden 2000 kesäolympialaisissa Sydneyssä, jossa hän edusti Saksaa.
Thaimaan kilpailijana Kothny jäi säilän yksilökilpailussa 13. sijalle kesäolympialaisissa 2004 Ateenassa ja 25. sijalle kesäolympialaisissa 2008 Pekingissä.
Maike Valanne
Mika ”Maike” Valanne on suomalainen kitaristi ja laulaja. Oulusta kotoisin oleva Valanne tunnetaan muun muassa yhtyeistä Faff-Bey, Terveet Kädet ja The Black League.
Hänen ensimmäinen yhtyeensä oli vuonna 1985 perustettu Faff-Bey, joka julkaisi neljä albumia vuosina 1988–1994. Terveissä Käsissä Valanne soitti 18 vuoden ajan 1990-luvun alusta lähtien. The Black Leaguen kokoonpanoon hän on kuulunut yhtyeen perustamisesta lähtien.
Kylie: Live in New York
Kylie: Live in New York on Kylie Minoguen livealbumi. Se julkaistiin 14. joulukuuta 2009 ja nauhoitettiin New Yorkissa hänen "For You, For Me Tour" -kiertueellaan. Albumilla ei ole kappaletta "Better than Today", joka on seuraavalla studioalbumilla "Aphrodite".
Bedřich Schejbal
Bedřich Schejbal (1874 – ?) oli böömiläinen miekkailija. Hän oli mukana saamassa pronssia säilän joukkuekilpailussa vuoden 1908 kesäolympialaisissa Lontoossa. Hän kilpaili siellä lisäksi kalvan ja säilän yksilökilpailuissa.
Vuoden 1912 kesäolympialaisissa Tukholmassa Schejbal osallistui taas säilän joukkuekilpailuun ja sijoittui joukkueineen neljänneksi.
Roman Ječmínek
Roman Ječmínek (s. 12. toukokuuta 1967 Praha) on tšekkiläinen entinen miekkailija. Hän edusti vuoden 1992 kesäolympialaisissa Barcelonassa Tšekkoslovakiaa ja jäi kalvan yksilökilpailussa 35. ja joukkuekilpailussa yhdeksännelle sijalle.
Vuoden 1996 kesäolympialaisissa Atlantassa Ječmínek jäi kalvan yksilökilpailussa 37. sijalle.
Karsinnat Baseballin Euroopan-mestaruuskilpailuihin 1975
Vuonna 1974 CEB (Confederation of European Baseball) järjesti karsinnat kahdesta paikasta seuraavan vuoden Euroopan-mestaruuskilpailuihin. Neljä joukkuetta: Alankomaat, Espanja, Italia ja Belgia kelpuutettiin suoraan lopputurnaukseen ja karsinnat käytiin Ruotsin ja Iso-Britannian ja toisaalla Ranskan ja Länsi-Saksan välillä.
Ruotsi–Iso-Britannia-ottelu oli alun perin tarkoitus pelata Leksandissa, Pohjois-Ruotsissa, mutta se siirrettiin Tukholmaan matkakulujen säästämiseksi. Liitto halusi myös joukkueiden pelaavan kolmen ottelun sarjan, mutta ajan ja kulujen säästämiseksi joukkueet sopivat yhdestä ottelusta, joka päättyi Ruotsin selkeään voittoon. Toisessa karsintaparissa voiton vei Ranska.
Kun myöhemmin Belgia ilmoitti jättäytyvänsä pois kilpailuista, aukesi hävinneille joukkueille vielä uusi mahdollisuus lunastaa kisapaikkansa. Iso-Britannia ja Länsi-Saksa kohtasivat Southportissa ja ottelu päättyi vieraiden selkeään 13–0-voittoon. Länsi-Saksan syöttäjän täydellinen peli pilaantui vasta yhdeksännessä vuoroparissa siepparin pudotettua kolmannen syötön.
Ruotsi, Ranska ja Länsi-Saksa selvisivät vuoden 1975 Euroopan-mestaruuskilpailuihin.
Sauroniops
Sauroniops pachytholus (Nimetty J. R. R. Tolkienin Sauronin mukaan) on Afrikasta vuonna 2012 löydetty "Carcharodontosauridae"-heimoon kuulunut dinosaurus. "Sauroniops" nimettiin sen silmän takia, mikä muistuttaa Sauronin silmää.
"Sauroniopsista" ei ole löydetty vielä muuta kuin pääkallon osia.
"Sauroniops" oli noin 10-12 metriä pitkä ja painoi 3-5 tonnia.
"Sauroniops" oli lihansyöjä. Suuren kokonsa ansiosta se saattoi saalistaa suuria sauropodeja, kuten "Aegyptosauruksia".
Sauroniops eli liitukaudella samaan aikaan kuin sen serkku "Carcharodontosaurus" ja "Spinosaurus". Niillä ei luultavasti kuitenkaan ollut paljoa kilpailua ravinnosta. On esimerkiksi esitetty teoria, että "Spinosauruksen" leuat olivat heikot ja ne soveltuivat vain kalan syömiseen. Lisäksi kukin laji saattoi keskittyä eri lajien syömiseen.
Hannu Waarala
Hannu Erik Waarala (3. maaliskuuta 1954 Pudasjärvi – toukokuu 2013) oli jyväskyläläinen kulttuurikriitikko. Hänen kritiikkejään julkaistiin useissa lehdissä.
Waarala oli koulutukseltaan humanististen tieteiden kandidaatti. Hänet tunnettiin lukeneena ja sivistyneenä journalistina. Waarala osallistui myös teatterielämään ja dramatisoi näyttämölle muiden muassa August Strindbergin "Hullun puolustuspuheen" (1990) ja Fjodor Dostojevskin "Narri kartanon valtiaana" -tekstin Yövieraat-teatteriryhmälle 1992 yhdessä Juha Hurmeen kanssa. Waarala edellytti teatteritaiteelta korkeatasoisuutta ja kritisoi sen viihteellistymistä.
Michael Arndt
Michael Arndt (taiteilijanimi Michael DeBruyn) on yhdysvaltalainen käsikirjoittaja. Hän on käsikirjoittanut muun muassa elokuvat "Little Miss Sunshine" (2006) ja "Toy Story 3" (2010).
Maggia
Maggia on joki Etelä-Sveitsissä. Sen pituus on 58,1 km
Maggia saa alkunsa Lepontinen Alpeilta, Nufenenpassin ja Cristallinavuoren (2 912 m) itäpuolelta sekä Airolon eteläpuolelta noin 2 400 metrin korkeudessa. Joki laskee Maggiorejärveen Locarnon kaupungissa. Maggian sivujokia ovat Bavona, Rovana ja Melezza.
Maggia virtaa Ticinon kantonin alueella. Merkittävimmät paikkakunnat joen varrella ovat Locarno ja Ascona. Joki on antanut nimen muun muassa kunnalle (Maggia) ja laaksolle (Valle Maggia).
Maggiassa ja sen sivujoissa on yhteensä kahdeksan vesivoimalaa.
Maggian virtaama vaihtelee vuosien 1985-2008 tietojen perusteella todella paljon: joen vuotuinen keskivirtaama alajuoksulla Locarnossa on ollut 23 m³/s. Suurin keskivirtaama oli vuonna 1993 (52 m³/s) ja pienin keskivirtaama vuonna 2005 (6 m³/s). Lyhyemmän jakson vaihtelu on paljon isompaa: suurin vuorokausikeskivirtaama on mitattu vuoden 1992 elokuussa (3 090 m³/s) sekä pienin vuoden 1995 marraskuussa (0,7 m³/s).
Baseballin Euroopan-mestaruuskilpailut
Baseballin miesten Euroopan-mestaruuskilpailut on miesten maajoukkueiden välinen kilpailu, jossa kilpaillaan baseballin Euroopan-mestaruudesta. Kilpailut järjestää Euroopan Baseball-liitto (CEB). Ensimmäiset kilpailut järjestettiin 1954 Belgiassa ja ensimmäiseksi mestariksi tuli Italia. Seuraavana vuonna voiton vei Espanja, jonka jälkeen Alankomaat liittyi liiton jäseneksi ja on siitä lähtien hallinnut Euroopan-mestaruuskilpailuja. Joukkue on voittanut 21 mestaruutta eikä se ole koskaan osallistuessaan sijoittunut toista sijaa heikommin. Italia on voittanut mestaruuden 10 kertaa. Vuonna 1967 Belgian onnistui voittaa mestaruus, kun Alankomaat ja Italia erosivat liitosta tilapäisesti.
Vuoden 2016 kisat mukaan lukien, ovat joukkueet saavuttaneet mitaleja seuraavasti:
Kurnusimput
Kurnusimput (Triglidae) on simppukaloihin kuuluva heimo. Heimon lajeja tavataan kaikista lämpimistä ja lauhkeista valtameristä.
Kurnusimppujen heimoon kuuluu 10 sukua ja noin 105 lajia. Varhaisimmat heimon lajien fossiilit on ajoitettu eoseenikaudelle. Ruumiinrakenteeltaan heimon kalat ovat suuripäisiä ja pitkänomaisia. Suurimmat lajit voivat saavuttaa noin metrin pituuden. Tyypillisiä piirteitä ovat jyrkkä otsaprofiili, luulevyjen suojaama pää, 2 selkäevää, kookkaat vatsaevät ja rintaevät ja rintaevien 3 alinta ruotoa ovt pidentyneet. Kursusimppulajit pystyvät tuottamaan kurnuttavia ääniä. Väriltään heimon kalat ovat usein punaisia, hopeanharmaita, ruskehtavia tai mustia. Selkäevässä on usein tumma täplä.
Kurnusimppulajeja tavataan lämpimistä ja lauhkeista vesistä Atlantista, Intian valtamerestä ja Tyynestämerestä. Ne elävät lähellä muta- tai hiekkapohjaa tai koralliriutoilla tyypillisesti alle 200 metrin syvyydessä.
Suurikokoiset heimon lajit ovat hyviä ruokakaloja.
Suomen Vilnan-suurlähetystö
Suomen Vilnan-suurlähetystö edustaa Suomea Liettuassa. Suomi solmi diplomatiasuhteet Liettuan kanssa vuonna 1991 ja myös suurlähetystö perustettiin saman vuoden joulukuussa.
Suurlähettilään virka-asunto on rakennettu vuosina 1910–1911 alun perin asuinkäyttöön. Vuonna 1935 rakennettiin muuriaita ja portti. Talon ovat suunnitelleet A. Filipovicius-Dubovikas ja J. Smorgonskis. Suomi osti talon virka-asunnoksi vuonna 1992 ja se restauroitiin 1995. Talossa on aiemmin toiminut mm. KGB:n jaosto. Rakennus edustaa tyyliltään uusklassismia.
Suomen Liettuan suurlähettiläs on akkreditoitu Valko-Venäjälle. Suomella on Valko-Venäjällä yhteystoimisto Ruotsin suurlähetystön tiloissa. Toimisto on perustettu 1. lokakuuta 2010. Toimistossa on yksi työntekijä ja se ei hoida passi-, viisumi- ja oleskelulupa-asioita.
Tresa
Tresa on joki Alppien eteläpuolella. Se on Luganojärven laskujoki, joka laskee Maggiorejärveen.
Tresa on osan matkaa Sveitsin ja Italian rajajoki, alajuoksu on Italiassa. Merkittävimmät paikkakunnat joen varrella ovat Ponte Tresa Sveitsissä sekä Lavena Ponte Tresa ja Luino Italiassa.
Maggian virtaama vaihtelee vuosien 1923–2008 tietojen perusteella jonkin verran: joen vuotuinen keskivirtaama yläjuoksulla Lavena Ponte Tresassa on ollut 24 m³/s. Suurin keskivirtaama oli vuonna 1960 (47 m³/s) ja pienin keskivirtaama vuonna 2010 (10 m³/s). Lyhyemmän jakson vaihtelu on isompaa: suurin vuorokausikeskivirtaama on mitattu vuoden 2002 marraskuussa (260 m³/s) sekä pienin vuoden 2006 marraskuussa (2,0 m³/s).
Aleksei Suvorin
Aleksei Suvorin (1834–1912) oli venäläinen kirjailija ja toimittaja, alun perin upseeri. Hän julkaisi vuodesta 1876 Novoje vremjaa, joka oli alkuun vapaamielinen, mutta ajan mittaan muuttui taantumukselliseksi ja kansalliskiihkoiseksi. Häntä on luonnehdittu sanoilla ”Suomen syöjä”. Hänen päiväkirjansa on julkaistu saksaksi käännettynä vuonna 1925.
Swanljung
Swanljung, Svanljung on seuraavien sukunimi:
Amiraliteettisaarten sotaretki
Amiraliteettisaarten sotaretki eli operaatio Brewer oli toisessa maailmansodassa sarja taisteluita liittoutuneiden ja keisarillsen Japanin joukkojen välillä Amiraliteettisaarten hallinnasta. Japani oli miehittänyt saaret 7. huhtikuuta 1942 Rabaulin valtauksen yhteydessä.
Liittoutuneet tekivät maihinnousun Los Negrosille 29. helmikuuta 1944.
Saari vallattiin 9. maaliskuuta 1944 mennessä. Liittoutuneet valtasivat Manusin veristen taistelujen jälkeen 3. huhtikuuta mennessä. Pityilu vallattiin 30. maaliskuuta ja Ndrilo ja Koruniat 1. huhtikuuta. Rambutyo vallattiin 3. huhtikuuta. Liittoutuneet valtasivat saaret japanilaisilta lopullisesti 18. toukokuuta mennessä. Saarille rakennettiin muun muassa laivastotukikohta Los Negrosiin ja lentokenttä Lombrumiin lähelle Lorengauta ja lentokenttää käytettiin hyödyksi Biakin taistelussa toukokuussa 1944.
Huppurastas
Huppurastas ("Turdus dissimilis") on rastaiden heimoon kuuluva varpuslintu.
Huppurastasta tavataan Bangladeshissa, Kiinassa, Intiassa, Laosissa, Myanmarissa, Thaimaassa ja Vietnamissa. Lajin kannan kokoa ei tiedetä, mutta sitä on kuvattu harvinaisesta yleiseksi. Se on luokiteltu elinvoimaiseksi.
Wilhelm Erik Svedelius
Wilhelm Erik Svedelius (1816–1889) oli ruotsalainen historioitsija. Hän oli professori Lundin yliopistossa vuodesta 1856 ja Uppsalan yliopistossa 1862–1881.
Otto Sverdrup
Otto Sverdrup (1854–1930) oli norjalainen naparetkeilijä. Hän osallistui vuonna 1888 Fridtjof Nansenin retkikunnassa hiihtoretkeen Grönlannin poikki. Vuosina 1893–1896 hän oli Nansenin "Fram"-laivan kapteeni ja johti 1898–1902 tutkimusmatkaa Amerikan arktiseen saaristoon. Hänen mukaansa on nimetty Sverdrupinsaaret.
Norwegian Air Shuttle on maalauttanut Sverdrupin kuvan yhden Boeing 737-800 -koneensa pyrstöön. Sverdrupin kuva on ollut aiemmin myös yhtiön Boeing 737-300 -koneen pyrstössä.
Sverdrup
Sverdrup tarkoittaa seuraavia:
Karungin kirkko
Karungin kirkko on Tornion Karungin taajamassa sijaitseva puukirkko. Kirkko on rakennettu vuosina 1815–1817, ja sen on piirtänyt arkkitehti Anton Wilhelm Arppe. Kirkon alttaritaulu on J. Hedmanin vuonna 1829 maalaama "Jeesus ristillä" (250 × 169 cm öljymaalaus kankaalle).
Kirkon sankarihautausmaan muistomerkin on suunnitellut kuvanveistäjä Kalervo Kallio 1958.
Kanadan alle 18-vuotiaiden jääkiekkomaajoukkue
Kanadan alle 18-vuotiaiden jääkiekkomaajoukkue edustaa Kanadaa jääkiekon alle 18-vuotiaiden maailmanmestaruuskilpailuissa. Kanada ei ole vielä isännöinyt MM-kisoja kertaakaan.
Säterikatto
Säterikatto on aumattu kattomuoto, jossa matala pysty osa jakaa kaikki lappeet kahteen osaan. Ruotsissa sitä käyttivät erityisesti arkkitehdit Jean de la Vallée ja Nicodemus Tessin (vanh.). Suomessa se oli käytössä 1600-luvulla ja 1700-luvun alkupuolella kartanoarkkitehtuurissa.
Ruotsin ensimmäinen säterikatto oli Simon de la Valleén Tukholman Norrmalmille suunnittelemassa Kuningatar Kristiinan kesäasunnossa, joka valmistui 1643. Myöhemmin pitkään Ruotsin maanmittauskonttorin toimipaikkana ollut rakennus on yhä jäljellä, mutta 1700-luvulla tehtyjen muutosten vuoksi siinä on nykyisin tavallinen taitekatto.
Ben Traoré
Ben Traoré (s. 18. huhtikuuta 1986 Mali) on malilainen jalkapalloilija. Hän pystyy pelaamaan monessa eri roolissa niin keskikentällä kuin hyökkäyksessäkin.
Traoré teki testijakson jälkeen yhden kauden kattavan sopimuksen suomalaisen Valkeakosken Hakan kanssa maaliskuussa 2010. Hän pelasi Hakassa Veikkausliigan kaudella 2010 15 ottelua, joista ensimmäisen 19. huhtikuuta kotikentällä Turun Palloseuraa vastaan.
Haapoja (Inkeri)
Haapoja (myös "Haapaoja"; sekä paikallisten käyttämä Ха́ппо-О́е, "Happo-Oje") on kylä Leningradin alueen Seuloskoin piirin Rosmittalan kunnassa Venäjällä. Se sijaitsee Kelton ylängöllä 8 kilometriä Rosmittalasta kaakkoon. Kylässä on 938 asukasta (vuonna 2011).
Haapojan länsipuolella sijainnut Mustapään kylä mainitaan vuoden 1792 kartassa. Sen asukkaat olivat Kelton luterilaiseen seurakuntaan kuuluneita inkerinsuomalaisia. Peter von Köppenin mukaan vuonna 1848 Mustapäässä asui 32 savakkoa ja 15 suomalaista. Kylän talonpojat olivat 1860-luvulle saakka tilanomistajan maaorjia.
Haapojan kylä esiintyy 1800-luvun lopun lähteissä. Vuoden 1926 väestönlaskennan mukaan Kankurinmäen kyläneuvostoon kuuluneessa kylässä asui 136 suomensuomalaista, 35 inkerinsuomalaista, 19 venäläistä, neljä virolaista ja kolme inkerikkoa. Myöhemmin se liitettiin Pappilanaution suomalaiseen kyläneuvostoon. Suomalaiset karkotettiin muualle Neuvostoliittoon toisen maailmansodan aikana vuonna 1942. Mustapään kylä sulautui Haapojaan 1960-luvulla.
Haapojan pohjoispuolitse kulkee Pietarin ja Murmanskin välinen M18-valtatie. Kylä koostuu puutarhapalstojen ympäröimistä omakotitaloista sekä muutamista monen perheen asuintaloista. Siellä toimii maatalousyritys Vsevoložskin karjatila sekä tielaitos. Palveluihin kuuluvat lastentarha ja kirjasto. Lähistöllä sijaitsee samanniminen puutarhapalsta-alue.
Sørensen
Sørensen tai Sörensen on muun muassa seuraavien henkilöiden sukunimi:
Tauru
Tauru () on kylä Leningradin alueen Seuloskoin piirin Rosmittalan kunnassa Venäjällä. Se sijaitsee Kelton ylängöllä kolme kilometriä Rosmittalasta koilliseen. Kylässä on 50 asukasta vuonna 2011.
Kylän kanta-asukkaat olivat Kelton luterilaiseen seurakuntaan kuuluneita inkerinsuomalaisia. Peter von Köppenin mukaan vuonna 1848 Taurussa asui 46 savakkoa ja 15 suomalaista. Sen talonpojat olivat 1860-luvulle saakka tilanomistajan maaorjia. 1800–1900-lukujen vaihteessa kylä kuului Pähkinälinnan kihlakunnan Kelton volostiin.
Vuoden 1926 väestönlaskennan mukaan Kannisin kyläneuvostoon kuuluneessa Taurussa asui 95 inkerinsuomalaista, yksi suomensuomalainen ja kaksi karjalaista. Myöhemmin kylä kuului Kelton suomalaiseen kyläneuvostoon. 1930-luvulla siihen yhdistettiin viereinen Venäjänkirkon (ven. "Russkaja Kirka") kylä. Suomalaiset karkotettiin muualle Neuvostoliittoon toisen maailmansodan aikana vuonna 1942.
Riisikkala
Riisikkala () on kylä Leningradin alueen Seuloskoin piirin Rosmittalan kunnassa Venäjällä. Se sijaitsee Kelton ylängöllä kilometrin päässä Rosmittalasta luoteeseen. Kylässä on viisi asukasta (vuonna 2011).
Riisikkalan uudiskylä mainitaan vuoden 1896 kyläluettelossa. Vuosisadan vaihteessa se kuului Pähkinälinnan kihlakunnan Kelton volostiin.
Vuoden 1926 väestönlaskennan mukaan Mähnälän kyläneuvostoon kuuluneessa Riisikkalassa asui 57 suomensuomalaista ja viisi inkerinsuomalaista. Myöhemmin se liitettiin Pappilanaution kyläneuvostoon. Suomalaiset karkotettiin muualle Neuvostoliittoon toisen maailmansodan aikana vuonna 1942.
Riisikkalassa toimii maatalousyritys Vsevoložskin karjatila.
Kankurinmäki
Kankurinmäki () on kylä Leningradin alueen Seuloskoin piirin Rosmittalan kunnassa Venäjällä. Se sijaitsee Kelton ylängöllä viisi kilometriä Rosmittalasta itään. Kylässä on 187 asukasta (vuonna 2011).
Kylä mainitaan vuoden 1792 kartassa. Se koostui alun perin kahdesta osasta, joiden nimet olivat Kankurinmäki ja Sistakanmäki (ven. "Bolšije" ja "Malyje Ozerki" tai "Tretji" ja "Tšetvjortyje Ozerki"). Venäjänkielinen nimitys (”Lammet”) juontuu kylän keskellä sijaitsevista kahdesta lammesta.
Seudun asukkaat olivat etupäässä Kelton luterilaiseen seurakuntaan kuuluneita inkerinsuomalaisia. Peter von Köppenin mukaan vuonna 1848 Kankurinmäellä asui 59 savakkoa ja 8 suomalaista. Sistakanmäellä asui 20 savakkoa ja 2 suomalaista. 1860-luvulle saakka kylien talonpojat olivat tilanomistajan maaorjia. 1800–1900-lukujen vaihteessa ne kuuluivat Pähkinälinnan kihlakunnan Kelton volostiin.
Vuoden 1926 väestönlaskennan mukaan Kankurinmäellä asui 162 inkerinsuomalaista ja 119 venäläistä. Se muodosti aluksi oman kyläneuvostonsa, johon kuuluivat myös Haapojan ja Mustapään kylät. Myöhemmin ne liitettiin Pappilanaution kyläneuvostoon. Suomalaiset karkotettiin muualle Neuvostoliittoon vuonna 1942. Toisen maailmansodan aikana kylässä sijaitsi 67. armeijakunnan päämaja.
Kankurinmäen ohi kulkee Pietarin ja Murmanskin välinen M18-valtatie. Kylä koostuu puutarhapalstojen ympäröimistä omakotitaloista. Sen lähistöllä on hautausmaa.
Pappilanautio
Pappilanautio (myös "Autio", ) on kylä Leningradin alueen Seuloskoin piirin Rosmittalan kunnassa Venäjällä. Se sijaitsee Kelton ylängöllä neljä kilometriä Rosmittalasta kaakkoon. Kylässä on 110 asukasta (vuonna 2011).
Kylä mainitaan vuoden 1792 kartassa. Sen asukkaat olivat etupäässä Kelton luterilaiseen seurakuntaan kuuluneita inkerinsuomalaisia. Peter von Köppenin mukaan vuonna 1848 Pappilanautiossa asui 125 savakkoa ja 50 suomalaista. 1860-luvulle saakka kylän talonpojat olivat tilanomistajan maaorjia. 1800–1900-lukujen vaihteessa se kuului Pähkinälinnan kihlakunnan Kelton volostiin. Vuonna 1902 kylään avattiin suomenkielinen koulu.
Vuoden 1926 väestönlaskennan mukaan Pappilanautiossa asui 273 inkerinsuomalaista ja 10 venäläistä. Vuosina 1926–1931 se oli Mähnälän suomalaisen kyläneuvoston keskus. Vuonna 1931 Mähnälän ja Manuskalan kyläneuvostot yhdistettiin Pappilanaution suomalaiseksi kyläneuvostoksi, johon kuuluivat myös Rosmittalan, Pitkämäen, Mähnälän, Hännikäisen, Riisikkalan, Juoksulan, Pienen-Manuskalan, Suuren-Manuskalan, Kankurinmäen, Haapojan ja Mustapään kylät. Leningradin esikaupunkipiiriin kuuluneella kyläneuvostoalueella oli vuonna 1933 yhteensä 2 800 asukasta. Suomalaiset karkotettiin muualle Neuvostoliittoon toisen maailmansodan aikana vuonna 1942.
Pappilanautio sijaitsee Pietarin ja Murmanskin välisen M18-valtatien eteläpuolella. Sen kautta kulkee Tuprovaan johtava maantie. Kylä koostuu puutarhapalstojen ympäröimistä omakotitaloista. Siellä toimii rehutehdas.
Scilla
Scilla on kunta Reggio Calabrian metropolikaupungissa Calabrian hallintoalueella Etelä-Italiassa Messinansalmen rannalla. Kunta on saanut nimensä Skylla-nimisestä merihirviöstä, joka vartioi Messinansalmea kreikkalaisen mytologian mukaan.
Kapiri Mposhi
Kapiri Mposhi on kaupunki Sambiassa, Central Province-maakunnassa. Kaupungin arvioitu väkiluku vuonna 2009 oli 52 058 asukasta, kun taas vuonna 2000 se oli 27 219.
Kapiri Mposhi sijaitsee 1250 metriä merenpinnan yläpuolella, noin 166 kilometriä Sambian pääkaupungista Lusakasta pohjoiseen, Great North Road-tien varrella, ja on merkittävä rautatieverkoston solmukohta. Kapiri Mposhin kautta kulkee Zambia Railways-yhtiön linja Kitwestä Lusakaan ja Livingstoneen sekä TAZARA:n linja Dar es Salaamista Kapiri Mposhiin. TAZARA eli Tanzania-Zambia Railway Authority on liikennöinyt Dar es Salaamin ja Kapiri Mposhin välillä vuodesta 1976 lähtien.
Mähnälä
Mähnälä (myös "Määhnälä", ) on kylä Leningradin alueen Seuloskoin piirin Rosmittalan kunnassa Venäjällä. Se sijaitsee Kelton ylängöllä viisi kilometriä Rosmittalasta etelään. Kylässä on 298 asukasta (vuonna 2011).
Kylä mainitaan vuoden 1727 kartassa. Sen asukkaat olivat etupäässä Kelton luterilaiseen seurakuntaan kuuluneita inkerinsuomalaisia. Peter von Köppenin mukaan vuonna 1848 Mähnälässä asui 148 savakkoa ja 41 suomalaista. Kylän talonpojat olivat 1860-luvulle saakka tilanomistajan maaorjia. 1800–1900-lukujen vaihteessa se kuului Pähkinälinnan kihlakunnan Kelton volostiin.
Vuoden 1926 väestönlaskennan mukaan Mähnälässä asui 373 inkerinsuomalaista, 20 suomensuomalaista ja 13 venäläistä. Mähnälän kyläneuvostoon kuuluivat myös Pitkämäen, Pappilanaution, Rosmittalan, Riisikkalan ja Hännikäisen kylät. Vuonna 1931 Mähnälä liitettiin Pappilanaution suomalaiseen kyläneuvostoon. Kansallinen kyläneuvosto lakkautettiin vuonna 1939 ja suomalaiset karkotettiin muualle Neuvostoliittoon toisen maailmansodan aikana vuonna 1942.
Mähnälän pohjoispuolitse kulkee Pietarista Murmanskiin johtava M18-valtatie, josta haarautuu Sverdloville nimetyn taajaman ja Seuloskoin välinen maantie. Kylä koostuu puutarhapalstojen ympäröimistä omakotitaloista. Siellä toimii pieni sahalaitos.
Sannikon ja Paulovan välisellä rautatiellä oleva Mähnälän asema sijaitsee viisi kilometriä Mähnälän kylästä länteen. Rautatien varrella kylän eteläpuolella on 1930-luvulla syntynyt Mähnälän louhoksen (ven. "Karjer-Maglovo") asutus.
Manuskala
Manuskala () on kylä Leningradin alueen Seuloskoin piirin Rosmittalan kunnassa Venäjällä. Se sijaitsee Karjalankannaksen eteläosassa 12 kilometriä Rosmittalasta kaakkoon. Kylässä on 15 asukasta (vuonna 2011).
Kylä mainitaan ensimmäisen kerran Novgorodin Vatjan viidenneksen verokirjassa vuonna 1500. Se koostui kahdesta osasta, Suuresta ja Pienestä Manuskalasta, joiden asukkaat olivat etupäässä Kelton luterilaiseen seurakuntaan kuuluneita inkerinsuomalaisia.
Peter von Köppenin mukaan vuonna 1848 Suuressa-Manuskalassa oli 174 savakkoa ja 41 suomalaista sekä kaksi venäläistä perhettä, Pienessä-Manuskalassa 91 savakkoa, 22 suomalaista ja kolme venäläistä perhettä. Kylien talonpojat olivat 1860-luvulle saakka tilanomistajan maaorjia. 1800–1900-lukujen vaihteessa Manuskala kuului Pähkinälinnan kihlakunnan Kelton volostiin. Vuonna 1892 sinne avattiin zemstvon ylläpitämä koulu.
Vuoden 1926 väestönlaskennan mukaan Suuressa-Manuskalassa asui 339 inkerinsuomalaista ja 7 venäläistä, Pienessä-Manuskalassa 272 inkerinsuomalaista ja 36 venäläistä. Kylät muodostivat Manuskalan kyläneuvoston, johon kuului myös Juoksulan kylä. Vuonna 1931 ne liitettiin Pappilanaution suomalaiseen kyläneuvostoon. Inkeriläiset karkotettiin muualle Neuvostoliittoon toisen maailmansodan aikana vuonna 1942. Nykyinen Manuskala käsittää entisen Suuren-Manuskalan kylän, mutta Pienenkin-Manuskalan paikalla on vielä muutamia taloja.
Manuskalan lähellä on toimiva hiekkalouhos ja laskuvarjohyppääjien käyttämä lentokenttä. Tuprovaan johtavan tien eteläpuolelle rakennetaan uutta omakotialuetta. Sannikon ja Paulovan välisellä rautatiellä oleva Manuskalan asema sijaitsee viisi kilometriä kylästä lounaaseen.
Juoksula
Juoksula () on kylä Leningradin alueen Seuloskoin piirin Rosmittalan kunnassa Venäjällä. Se sijaitsee Karjalankannaksen eteläosassa 9 kilometriä Rosmittalasta itään. Kylässä on 53 asukasta (vuonna 2011).
Kylä lienee syntynyt 1800–1900-lukujen vaihteessa. Vuoden 1926 väestönlaskennan mukaan siellä oli 163 asukasta, jotka kaikki olivat inkerinsuomalaisia. Juoksula kuului 1920-luvulla Manuskalan ja 1930-luvulla Pappilanaution suomalaiseen kyläneuvostoon. Inkeriläiset karkotettiin muualle Neuvostoliittoon toisen maailmansodan aikana vuonna 1942.
Virkkilä (Rosmittala)
Virkkilä () on kylä Leningradin alueen Seuloskoin piirin Rosmittalan kunnassa Venäjällä. Se sijaitsee Kelton ylängöllä 3,5 kilometriä Rosmittalasta koilliseen. Kylässä on 78 asukasta (vuonna 2011).
Kylä lienee syntynyt Ruotsin vallan aikana 1600-luvulla. Se mainitaan vuoden 1727 kartassa. Seudun asukkaat olivat toiseen maailmansotaan saakka inkerinsuomalaisia, jotka kuuluivat Kelton luterilaiseen seurakuntaan.
1800-luvulla kylä jakaantui kahteen osaan, Suureen ja Pieneen Virkkilään. Peter von Köppenin mukaan vuonna 1848 siellä asui 107 savakkoa ja 58 suomalaista. 1860-luvulle saakka Virkkilän talonpojat olivat tilanomistajan maaorjia. 1800–1900-lukujen vaihteessa kylä kuului Pähkinälinnan kihlakunnan Kelton volostiin. Vuonna 1881 sinne avattiin zemstvon ylläpitämä koulu.
Vuoden 1926 väestönlaskennan mukaan Kannisin kyläneuvostoon kuuluneessa Virkkilässä oli 325 asukasta, joista 289 oli inkerinsuomalaisia ja 27 suomensuomalaisia. Kylässä asui myös muutamia venäläisiä ja liettualaisia. 1930-luvulla Virkkilä kuului Kelton suomalaiseen kyläneuvostoon. Inkeriläiset karkotettiin muualle Neuvostoliittoon toisen maailmansodan aikana vuonna 1942.
Milanon maailmannäyttely (2015)
Milanon maailmannäyttely eli Expo 2015 oli Milanossa 1.5.–31.10.2015 järjestetty maailmannäyttely. Edellinen maailmannäyttely järjestettiin vuonna 2012 Etelä-Koreassa. Maailmannäyttelyn teemana oli ""Planeetalle ravintoa, elämälle energiaa"" ().
Maailmannäyttelyn teemana oli ""Planeetalle ravintoa, elämälle energiaa"", joka käsitteli teknologian, kulttuurin, perinteiden ja luovuuden sekä ravinnon aiheita. Expo 2015 jatkoi teemallaan aiempien maailmannäyttelyiden perinteitä (esim. vuoden 2008 maailmannäyttelyn teemana oli vesi).
Milano voitti maailmannäyttelyn järjestelyvastuusta käydyn kilpailun vuonna 2008. Milanon maailmannäyttely järjestettiin 1,1 km² alueella Milanon pohjoispuolella Rhon ja Peron kunnista. Alue on tapahtuma- ja messukeskus Fiera Milanon vieressä. Suomi ilmoitti, ettei se osallistu omalla paviljongillaan vuoden 2015 maailmannäyttelyyn. Kaikkiaan 144 muuta maata osallistui näyttelyyn. Suomesta kutsuttiin Aalto-yliopiston arkkitehtuuriosasto osallistumaan maailmannäyttelyn paviljonkien suunnitteluun.
USS Alabama (BB-60)
USS Alabama (runkonumero BB-60) oli Yhdysvaltain laivaston vuonna 1942 palvelukseen otettu South Dakota-luokan taistelulaiva. Se oli laivaston kuudes Alabaman-osavaltion mukaan nimetty alus. Se osallistui Tyynenmeren sotaan toisessa maailmansodassa. "Alabama" museoitiin 1964 nimikko-osavaltioonsa ja se liitettiin Kansallishistoriallisten maamerkkien rekisteriin () vuonna 1986 http://www.hnsa.org/ships/alabama.htm.
Alus tilattiin Norfolkin laivastontelakalta. Sen köli laskettiin 1. helmikuuta 1940 ja alus laskettiin vesille 16 helmikuuta 1942. Alus otettiin palvelukseen 16. elokuuta 1942 ensimmäisenä päällikkönään George B. Wilson.
"USS Alabama" aloitti palveluksensa Jäämeren saattueiden suojaustehtävissä Britteinsaarilta Pohjanmeren ja Jäämeren kautta Murmanskiin. Alus siirrettiin Yhdysvaltain Tyynenmeren laivastoon elokuussa 1943 tukemaan maihinnousujoukkoja Japanin valloittamille saarille ja suojaamaan lentotukialusosastoja ilma- ja pintahyökkäyksiltä. Sodan jälkeen suurin osa aluksen ilmatorjunta-aseista poistettiin, mikä vähensi miehistötarvetta pienentäen sen operointikuluja. Alus poistettiin palveluksesta 1947 ja se siirrettiin reserviin. Alusekisteristä alus poistettiin vuonna 1962.
Baseballin Euroopan-mestaruuskilpailujen B-sarja 2002
Vuonna 2002 Baseballin Euroopan mestaruuskilpailujen B-sarja pelattiin kahdessa erillisessä ryhmässä. Pelipaikkoina olivat Alby ja Skarpnäck Ruotsissa, jossa pelattiin 30. heinäkuuta - 3. elokuuta. Turnauksen voitti isäntäjoukkue Ruotsi, joka nousi Euroopan-mestaruuskilpailujen A-sarjaan kaudeksi 2003. Toisessa ryhmässä, joka pelattiin Szentendressä, Unkarissa, voittajaksi selvisi Kreikka.
Suomen joukkueessa, joka jäi ryhmässään kahdeksanneksi, pelasi myös pesäpalloilijana paremmin tunnettu Toni Kohonen.
Albatros de Brest
Albatros de Brest on ranskalainen jääkiekkojoukkue Brestin kaupungista. Joukkue on pelannut joitakin kausia Ranskan alimmilla sarjatasoilla, mutta kauden 2012–2013 päätteeksi joukkue nousi Ranskan ylimmälle sarjatasolle Ligue Magnusiin. Joukkue on perustettu vuonna 1991 ja se onnistui voittamaan maan mestaruuden kahtena vuonna peräkkäin 1996 ja 1997. Lisäksi joukkue oli hopealla vuonna 1995. Hyvän aloituksen jälkeen joukkue tippui kuitenkin alemmas, mistä se onnistui nousemaan takaisin pääsarjaan 2000-luvun alussa. Visiitti ylös oli kuitenkin nopea ja joukkue ylsi takaisin pääsarjaan vasta kaudeksi 2013–2014. Kausi 2013-2014 päättyi kuitenkin karvaaseen pettymykseen ja tippumiseen takaisin toiseksi korkeimmalle sarjatasolle.
Nader Eivazi Khiarak
Nader Eivazi Khiarak (; s. 22. helmikuuta 1975) on iranilainen meloja. Hän kilpaili vuoden 2000 kesäolympialaisissa Sydneyssä miesten sekä 500 että 1 000 metrin kajakkiyksikkökilpailuissa, mutta putosi molemmissa tapahtumissa ensimmäisellä kierroksella.
Grzegorz Kotowicz
Grzegorz Leon Kotowicz (s. 6. elokuuta 1973 Czechowice-Dziedzice) on puolalainen entinen meloja. Vuoden 1992 kesäolympialaisissa Barcelonassa hän sai miesten 1 000 metrin kajakkikaksikossa pronssia ja kilpaili myös 500 metrin kajakkiyksikössä. Vuoden 1996 kesäolympialaisissa hän jäi 1 000 metrin kajakkikaksikossa neljännelle sijalle.
Kotowicz sai vuoden 2000 kesäolympialaisissa Sydneyssä pronssia 1 000 metrin kajakkinelikossa ja sijoittui siellä lisäksi yhdeksänneksi 500 metrin kajakkiyksikössä.
Ratamelonnan maailmanmestaruuskilpailuissa Kotowicz sai 1990-luvulla kolmesti hopeaa ja viidesti pronssia.
Koutoua Abia
Koutoua Francis Abia (s. 13. elokuuta 1965) on norsunluurannikkolainen entinen meloja. Hän kilpaili vuoden 1992 kesäolympialaisissa Barcelonassa miesten 500 metrin kajakkikaksikossa ja vuoden 1996 kesäolympialaisissa Atlantassa 500 metrin kajakkiyksikössä. Hän putosi molemmissa kisoissa toisella kierroksella.
Vuoden 2008 kesäolympialaisissa Pekingissä Abia putosi sekä 500 että 1 000 metrin kajakkiyksikössä ensimmäisellä kierroksella.
Mira Verås Larsen
Mira Verås Larsen (s. 17. huhtikuuta 1987 Bærum) on norjalainen meloja. Hän kilpaili vuoden 2012 kesäolympialaisissa Lontoossa naisten 500 metrin kajakkiyksikössä ja jäi 18. sijalle. Hän myös toimi Lontoon kisoissa maansa lipunkantajana.
Larsenin puoliso on meloja, olympiavoittaja Eirik Verås Larsen. Hänen isoisoisänsä Osvald Falch oli olympiavoittaja voimistelussa.
Alcino Silva
Alcino Gomes da Silva (s. 30. syyskuuta 1990) on sãotomépríncipeläinen meloja, joka kilpaili vuoden 2008 kesäolympialaisissa Pekingissä. Hän putosi siellä miesten 500 metrin kajakkiyksikössä semifinaalissa ja 1 000 metrin kajakkiyksikössä ensimmäisellä kierroksella.
Harald Strøm
Harald Aleksander Strøm (14. lokakuuta 1897 Horten – 25. joulukuuta 1977 Borre) oli norjalainen pikaluistelija ja jalkapalloilija. Hän voitti yleisluistelun maailmanmestaruuden vuonna 1922 ja Euroopan-mestaruuden 1923. Hän kilpaili vuoden 1924 talviolympialaisissa Chamonix'ssa ja toimi siellä maansa lipunkantajana avajaisseremoniassa.
Strøm pelasi jalkapalloa Ørn Horten -seurassa ja voitti sen kanssa kansallisen mestaruuden kahdesti (1920, 1927). Hän kuului myös Norjan jalkapallomaajoukkueeseen. Hänelle myönnettiin vuonna 1921 Egebergs Ærespris.
Pedro Pasculli
Pedro Pasculli (s. 17. toukokuuta 1960 Santa Fe, Argentiina) on argentiinalainen jalkapalloilija ja jalkapallovalmentaja. Pelaajaurallaan hän oli pelipaikaltaan hyökkääjä. Hän voitti maailmanmestaruuden 1986. Pasculli edusti pelaajaurallaan argentiinalaisia Colónia, Argentinos Juniorsia ja Newell's Old Boysia, italialaisia Lecceä, Casertanaa ja Brindisiä, japanilaista Shizuokaa ja indonesialaista Pelita Jayaa. Pelaajauran jälkeen hän on valmentanut Ugandan maajoukkuetta ja albanialaista Dinamo Tiranaa.
Eilert Bøhm
Eilert Steensrud Bøhm (17. heinäkuuta 1900 Moss – 1. helmikuuta 1982 Moss) oli norjalainen voimistelija. Hän kilpaili vuoden 1920 kesäolympialaisissa Antwerpenissä ja oli siellä mukana saamassa hopeaa vapaan systeemin joukkuekilpailussa.
Wenche-Lin Hess
Wenche-Lin Mobergslien Hess (s. 28. maaliskuuta 1975 Horten) on norjalainen entinen jousiampuja. Hän jäi naisten yksilökilpailussa vuoden 1996 kesäolympialaisissa Atlantassa 17. ja vuoden 2000 kesäolympialaisissa Sydneyssä 57. sijalle. Hän on voittanut Norjassa kansallisen mestaruuden vuosina 1993–1995 ja 1997.
Trygve Bøyesen
Trygve Carlsen Bøyesen (15. helmikuuta 1886 Skien – 27. heinäkuuta 1963 Skien) oli norjalainen voimistelija. Hän kilpaili ensi kertaa olympialaisissa vuoden 1908 kisoissa Lontoossa ja oli siellä mukana saamassa hopeaa joukkuekilpailussa. Vuoden 1912 kesäolympialaisissa Tukholmassa Bøyesen sai joukkueineen pronssia ruotsalaisessa järjestelmässä ja vuoden 1920 kesäolympialaisissa Antwerpenissä hopeaa vapaassa järjestelmässä.
Confide in Me: The Irresistible Kylie
Confide in Me: The Irresistible Kylie on Kylie Minoguen kokoelmalevy julkaistiin 16. heinäkuuta 2007 Britanniassa. Albumi sisältää kaikki kappaleet albumeja "Kylie Minogue" (1994) ja "Impossible Princess" (1997), sekä harvinaisia ​​kappaleita ja B-puolia.
Lisäkivestulehdus
Lisäkivestulehdus eli epididymiitti on lisäkiveksen tyypillisin sairaus. Tavallisimmat aiheuttajat ovat virtsateiden bakteerit ja klamydia nuorilla miehillä. Lisäkivestulehduksessa kivespussi voi olla turvonnut, punainen ja kosketusarka ja lisäkives kipeä, lisäksi voi olla kuumetta. Se on yleisin nuorilla seksuaalisesti aktiivisilla miehillä.
Yleensä lisäkivestulehduksen syynä on klamydia- tai tippuritartunta. Lapsilla ja vanhemmilla miehillä sairaus on tavallisesti seurausta virtsatietulehduksen suolistobakteerista tai virtsarakon tyhjentymishäiriöstä. Pitkittynyt kestokatetrihoito tai erilaiset urologiset toimenpiteet altistavat myös tulehdukselle. Tulehdus voi levitä lisäkiveksistä kiveksiin aiheuttaen kivestulehduksen eli orkiitin, joka tosin nykypäivänä on harvinaistunut. Lisäkivestulehdus voi aiheuttaa pahimmassa tapauksessa hedelmättömyyden.
Hyvänlaatuiset muutokset, kuten vesikivekset, lisäkiveskystat ja kiveskohjut, ovat tavallisimpia löydöksiä. Kivessyövät tai muut pahanlaatuiset kasvaimet ovat harvinaisempia. Ne ovat useimmiten kiinteitä, aristamattomia resistenssejä, eivätkä ne läpäise valoa. Ensisijainen kuvantamistutkimus on kivespussin kaikukuvaus. Se tulisi tehdä, jos epäillään kiinteää kasvainta tai jos kliininen arvio resistenssin luonteesta jää epävarmaksi. Lisäkiveskystia tavataan jopa 10–30 %:lla ja kiveskohjuja jopa 15–24 %:lla miehistä.
Akuutin lisäkivestulehduksen oireina ovat kivespussin yläosan kipu ja turvotus sekä kuume. Tulehdus diagnosoidaan virtsakokeesta. Sitä esiintyy myös kroonisena, jolloin oireet ovat vaikeammin havaittavissa. Hoitomuoto on antibiootit. Tulehduskipulääkkeet, nk. stay-up-alushousut ja viileät kääreet lievittävät kiusallista kipua.
Lisäkiveskysta
Lisäkiveskysta eli spermatoseele on yleisin kystinen vaiva, jota tavataan kiveksissä. Sitä tavataan jopa 10–30 %:lla miehistä. Se syntyy todennäköisesti siementiehyiden tukosten seurauksena. Kystanesteestä on useimmiten löydettävissä siittiöitä. Ikääntymisen aiheuttaman degeneraation sekä lisäkivestulehdusten ja -traumojen on epäilty lisäävän kystien muodostumisen riskiä.
Yleensä kystat ovat pieniä ja oireettomia. Ne sijaitsevat tavallisesti lisäkiveksen pään alueella ja voivat olla monilokeroisia. Tutkimuksiin potilaat hakeutuvat resistenssin, kivun tai epämiellyttävän tunteen vuoksi. Kysta on tuolloin yleensä tunnettavissa pehmeähkönä resistenssinä kiveksen yläpuolella tai yläosan takana, ja se voi aristaa tunnustelua. Kysta läpäisee valoa. Jos diagnoosi em. tutkimusten jälkeen on epävarma, on syytä tehdä kaikukuvaus, joka yleensä varmistaa diagnoosin. Hyvin suuren, kivespussin täyttävän kystan erottaminen hydroseelestä voi olla vaikeaa kaikukuvauksellakin. Lopullinen diagnoosi selviää monesti vasta leikkaushoidon yhteydessä.
Pieni, oireeton kysta ei vaadi hoitoa. Oireiset hoidetaan yleisimmin leikkauksella. Toimenpide on pieni ja tehdään yleensä päiväkirurgisesti selkäydinpuudutuksessa. Näin hoidettuna kysta ja siitä aiheutuva kipu paranevat yli 90 %:lla potilaista. Komplikaatioita, kuten leikkausalueen verenvuotoa ja jälki-infektioita, esiintyy paljon, jopa 10 %:lla leikatuista. Kysta voidaan hoitaa myös polikliinisesti kuivauksella samaan tapaan kuin hydroseele. Vaikka tulosten on yleensä arvioitu olevan hydroseelen hoitoon verrattuna hieman huonompia, kysta kuitenkin häviää tai pienenee 60–90 %:lla hoidetuista, ja hoitoon tyytyväisten potilaiden osuus on suunnilleen samaa luokkaa. Hoito voidaan tarvittaessa uusia. Mahdollisesti kysta sinänsä mutta myös sen leikkaus- tai kuivatushoito voivat vaurioittaa lisäkivestä ja siten huonontaa hedelmällisyyttä, mikä tulee huomioida nuoria miehiä hoidettaessa.
Perinteinen kiinalainen lääketiede yrittää hoitaa lisäkiveskystan ilman leikkausta.
Protyre Formula Renault Championship
Protyre Formula Renault Championship (aiemmin nimellä Formula Renault BARC Championship) oli brittiläinen autourheilusarja. Sarjan järjesti vuodesta 1995 lähtien British Automobile Racing Club. Sarjassa ajettiin Tatuusin valmistamilla autoilla, Renaultin moottoreilla ja Michelinin renkailla. Sarjassa jaettiin pisteitä 20 parhaalle kuljettajalle järjestyksessä 32, 28, 25, 22, 20, 18, 16, 14, 12, 11, 10, 9, 8, 7, 6, 5, 4, 3, 2 ja 1. Lisäksi kilpailun nopeimmasta kierroksesta sai kaksi lisäpistettä. Sarjasta tuli ainoa Britanniassa ajettava Formula Renault-sarja, kun Formula Renault UK lopetti toimintansa vuoden 2011 jälkeen.
Vuosi 2014 jäi sarjan viimeiseksi kaudeksi.
Karhusuo (Säkylä)
Karhusuo on Säkylän kunnassa sijaitseva kyläkeskus. Se sijaitsee seitsemän kilometrin päässä keskustaajamasta ja siellä on alun perin vuonna 1986 perustettu kyläyhdistys. Karhusuolla on kohtalaisesti yritystoimintaa, kuten insinööritoimisto, kuljetuspalvelu, lujitemuovipalvelu ja sähköasennusmyymälä.
Karhusuolla sijaitsee myös vuonna 1913 rakennettu "Karhusuon koulu", jossa koulutoiminta lopetettiin kesäkuussa 2011 ja koko koulu lakkautettiin virallisesti seuraavan syksyn aikana. Koulun lakkauttamisesta huolimatta kylässä asuu nykyhetkellä paljon lapsiperheitä, jonka myötä sinne on rakennettu kevyelle liikenteelle valtion ylläpitämää väyläverkostoa.